Ελληνική aglio, olio e peperoncino με δυόσμο
Στην κλασική aglio, olio e peperoncino η σεφ Νένα Ισμυρνόγλου πρόσθεσε δροσερά φύλλα δυόσμου και έξτρα παρθένο ελαιόλαδο από την ποικιλία Κορωνέικη.
120 ml εξαιρετικό παρθένο ελαιόλαδο (κατά προτίμηση από την ποικιλία Κορωνέικη), 500 γρ. σπαγγέτι , 4 σκελίδες σκόρδο, καθαρισμένες και ελαφρώς κοπανισμένες , 4 μικρές κόκκινες πιπεριές καυτερές, φρέσκες, ή 2-3 αποξηραμένες, ψιλοκομμένες , 1/2 - 1 κουτ. γλυκού (κοφτό) καυτερό μπούκοβο, σε νιφάδες , 1/2 κουτ. γλυκού γλυκό μπούκοβο , τα φύλλα από 4 κλωνάρια δυόσμο, χοντροκομμένα , 60 γρ. χοντροτριμμένο πεκορίνο , αλάτι, χοντροτριμμένο μαύρο πιπέρι
Για να φτιάξουμε την ελληνική aglio, olio e peperoncino με δυόσμο και ελαιόλαδο, ξεκινάμε ζεσταίνοντας σε μια βαθιά κατσαρόλα τα 100 ml από το ελαιόλαδο σε μέτρια φωτιά και σοτάρουμε το σκόρδο, τις πιπερίτσες, τα δύο είδη μπούκοβου και μαύρο πιπέρι χοντροτριμμένο για περίπου 2-3 λεπτά, μέχρι να αρωματιστεί το ελαιόλαδο. Αφαιρούμε το σκόρδο και το ψιλοκόβουμε.Παράλληλα, σε μια βαθιά κατσαρόλα με άφθονο αλατισμένο νερό που κοχλάζει βράζουμε τα ζυμαρικά 1 λεπτό λιγότερο από τον χρόνο που αναγράφεται στις οδηγίες της συσκευασίας. Με μια λαβίδα για μακαρόνια βγάζουμε τα ζυμαρικά από την κατσαρόλα (χωρίς να τα σουρώσουμε), τα βάζουμε στο σκεύος με το λάδι, προσθέτουμε το ψιλοκομμένο σκόρδο, το τυρί και τον δυόσμο και συνεχίζουμε το μαγείρεμα για περίπου 1 λεπτό, ανακατεύοντας.Αποσύρουμε, μοιράζουμε τα μακαρόνια στα πιάτα, ραντίζουμε με το υπόλοιπο ελαιόλαδο και σερβίρουμε.
Ζυμαρικά,Σκόρδο,Χορτοφαγικά